《题林良枯木喜鹊图》
明代·张宁

金门画史番禺仙，意与物化搜冥玄。风流妙得写生趣，落笔便可追黄筌。

陟里素薄玄霜隰，海枯纲烂珊瑚黑。风烟满树忽飞来，野色苍茫向人立。

运斤游刃纷驰驱，横斜顺逆皆乘除。平生阿堵最难处，毛羽不理精神馀。

浮丘道士怜奇货，素壁高悬三日卧。解令化石恐还生，莫学张家便椎破。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。